Sigana mar 72: Nyasaye Konyo Ruoth Hezekia
BE ING’EYO gimomiyo ng’atni kwayo Jehova e lamo? En ang’o momiyo oketo barupe minenogo e nyim altar mar Jehova? Ng’atni en Hezekia. En e ruoth motelo ni dhoudi ariyo ma milambo mag Israel. To en gi chandruok mang’eny ahinya. Nikech ang’o?
En nikech jolweny mag Asuria oseketho dhoudi apar ma masawa. Jehova ne oweyo mani otimore nikech jogo ne richo ahinya. Koro jolweny mag Asuria osebiro mondo oked kod pinyruodh dhoudi-ariyogi.
Ruodh Asuria oseoro barupe ni Ruoth Hezekia. Magi e barupe ma Hezekia oketo e nyim Nyasaye kani. Gin barupe ma jaro Jehova, kendo nyiso Hezekia ni mondo kik okedi. Kuom mano, mani ema miyo Hezekia lemo kama: ‘A Jehova, reswa e lwet ruodh Asuria. Eka ogendini duto biro ng’eyo ni in kendi e Nyasaye.’ Be Jehova biro winjo lamo mar Hezekia?
Hezekia en ruoth maber. Ok en kaka ruodhi maricho mag pinyruodh dhoudi-apar mag Israel, kata mana kaka wuon mare Ahaz ma ne en Ruoth marach. Hezekia osebedo ka temo ahinya mondo oluw chike duto mag Jehova. Kuom mano, Hezekia ka tieko lemo, janabi Isaiah orone ote moa kuom Jehova mawacho ni: ‘Ruodh Asuria ok bi donjo Jerusalem. Onge kata achiel kuom jolweny mage mabiro sudo machiegini gi Jerusalem. Ok gibi chielo kata mana athero achiel kochomo Jerusalem.’
Ng’i ane picha mantie kae. Be ing’eyo ni jolweny motho-gi duto gin jo mage? Gin Jo-Asuria. Jehova ne ooro malaika mare, monego jolweny mag Asuria 185,000 e otieno achiel kende. Kuom mano, ruodh Asuria chunye ool kendo odok dala.
Mano e kaka pinyruodh dhoudi-ariyo ireso, kendo ji bedo gi kuwe kuom kinde matin. Kata kamano, bang’ tho Hezekia, wuode ma Manase ema bedo ruoth. Manase kod wuode ma Amon ma ne oluwo bang’e, gin ruodhi maricho. Nikech mano, piny kendo opong’ gi mahundu kod timbe mag gero. Ka Ruoth Amon onegi gi jotije owuon, wuode ma Josia iketo ruoth e wi pinyruodh dhoudi-ariyo.
2 Ruodhi 18:1-36; 19:1-37; 21:1-25.
Penjo
- Ng’ano manie pichano, to ang’o momiyo en e chandruok mang’eny ahinya?
- Gin barupe mage ma Hezekia oketo e nyim Nyasaye, to ang’o ma Hezekia kwayo e lamo?
- Hezekia en ruoth machalo nade, to Jehova orone ote mane kokalo kuom janabi Isaiah?
- Ang’o ma malaika mar Jehova timo ni Jo-Asuria, mana kaka onyis e pichano?
- Kata obedo ni pinyruodh dhoudi-ariyo bedo gi kuwe kuom kinde matin, ang’o matimore bang’ tho Hezekia?
Penjo mamoko
- Som 2 Ruodhi 18:1-36.
Jaote Jo-Asuria miluongo ni Rabshake ne temo nyoso yie mar Jo-Israel nade? (2 Ruo. 18:19, 21; Wuok 5:2; Zab. 64:3)
Ka giromo gi joma kwedogi, Joneno mag Jehova luwo nade ranyisi mar Hezekia? (2 Ruo. 18:36; Zab. 39:1; Nge. 26:4; 2 Tim. 2:24)
- Som 2 Ruodhi 19:1-37.
Jotich Jehova ma ndalogi luwo nade ranyisi mar Hezekia e kinde mag chandruok? (2 Ruo. 19:1, 2; Nge. 3:5, 6; Hibr. 10:24, 25; Jak. 5:14, 15)
Ne olo Ruoth Sennakerib e yore adek mage, to Sennakerib en ranyisi mar ng’a e weche ma ne okor? (2 Ruo. 19:32, 35, 37; Fwe. 20:2, 3)
- Som 2 Ruodhi 21:1-6, 16.
Ang’o momiyo inyalo wach ni Manase e ruoth ma ne rach maloyo ruodhi duto ma ne olocho Jerusalem? (2 Weche 33:4-6, 9)
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn